Radical Sportscars

Radical Sportscars er en britisk bilprodusent som lager gate- og raserbiler, som startet med å bygge sportsbiler som kunne brukes både på vei og bane uten endringer. 

Kjente modeller inkluderer blant annet SR1, SR3 RS, SR3 SL, SR8 RX og Radical RXC. Den mest produserte modellen per 2020 er SR3 med V6 RXC-motoren, som både kan registreres med skilter som gatebil og brukes til racing.

Historie 

Selskapet ble grunnlagt i 1997 av Mick Hyde og Phil Abbott. Den første modellen var Radical 1100 Clubsport, som er basert på en 1.1 liters Kawasaki motorsykkelmotor og er uten tak og vindu. Modellen ble opprinnelig bygget for å konkurrere i Sports 2000-prototypeklassen. I 1999 hadde det blitt bygd et stort nok antall 1100 Clubsport-biler til at Radical bestemte seg for å opprette en egen billøp-serie rundt denne modellen. Serien ble støttet av British Racing and Sports Car Club, og var åpen for alle som eide en 1100 Clubsport (bilene måtte ha identisk oppsett).

I 1999 lanserte Radical også sin andre modell, Radical Prosport, som ble levert med en større 1.5 liters motor fra Kawasaki eller Suzuki. Prosport har F3-størrelse slicksdekk og justerbar bakvinge. Prosport var den første Radical-modellen som ble solgt i USA, hvor den i 2000 ble brukt i SCCA D-Sport-klassen.

I 2001 ble Radical SR3 lansert, som var en to-seter bygd for å konkurrere i den internasjonale FIA C3-klassen. SR3 har en trimmet Suzuki-motor på enten 1.3 eller 1.5 liter som yter maksimalt 190 kW, og en 6-trinns sekvensiell girkasse. SR3 kunne registreres med skilter som gatebil med blinklys, håndbrekk, karalysator og gatedekk.

I 2006 debuterte Radical i LMP2-klassen på 24-timersløpet på Le Mans og i den europeiske Le Mans-serieon med SR9-modellen. SR9 deltok totalt fire ganger i 24-timersløpet på Le Mans.

Modeller

SR1 
SR1 er bygget for å holde kostnadene nede, og brukes i klubbserie-løp. Den har en 135 kW firesylindret trimmet Suzuki-motor, og kan aksellerere fra 0-100 km/t på 3.5 sekunder. Topphastigheten er 220 km/t, og den er i stand til å håndtere 2.3 g sideveis akselerasjon.

SR3 

SR3 er den mest produserte modellen til Radical, med over 1000 stykker produsert. Bilen er bygd på et chassis av karbon og stål, og har en trimmet 1.5 liters 4-sylindret Suzuki motorsykkelmotor som yter 170 kW. SR3 RSX kan akselerere fra 0-100 km/t på 3.1 sekunder, og har en toppfart på 237 km/t.

SR8 

Radical SR8 er basert på SR3, men er oppgradert. Grunnutgaven av SR8 har en 2.7 liters V8-motor basert på en Suzuki rekkefirer, og har en effekt på 320 kW. Den kan akselerere fra 0-100 km/t på 2.7 sekunder, har en toppfart på 286 km/t og kan håndtere inntol 2.5 g sideveis akselerasjon.

Varianten SR8LM har istedet 2.7 liters motor med 338 kW effekt. I 2009 ble SR8LM brukt til å sette ny banerekord for registrerte gatebiler på Nürburgring Nordschleife (6 minutter 48 sekunder). Rekorden stod til 2017 da den ble slått av Porsche 911 GT2 (991) (6:47.25).

Elektriske SR8-varianter 
I 2010 ble en SR8 ombygd til elbil brukt til å kjøre hele strekningen på den panamerikanske hovedveien (30 000 kilometer). Prosjektet hadde som mål å utfordre oppfatninger rundt elektriske bilers ytelse og rekkevidde.

I 2010 utviklet Toyota TMG EV P001, er en gateregistrert elektrisk sportsbil basert på et modifisert Radical SR8 chassis.

RXC V6 
I 2013 startet produksjon av Radical RXC, en modell som ytelsesmessig ligger mellom SR3 og SR8. Den kan registreres med skilter i de fleste land, og var den første modellen til Radical med tak og vindu. Grunnmodellen har en 3.7 liters Ford V6-motor med 283 kW effekt og 434 Nm dreiemoment, kan akselerere fra 0-100 km/t på 2.8 sekunder og har en toppfart på 282 km/t. Ved toppfart skal bilens aerodynamikk gi 900 kg kontakttrykk, som tilsvarer bilens vekt. 

RXC Turbo 500 er en turboladet som yter 395 kW effelt og 652 Nm reiemoment. Toppfarten er beregnet til 300 km/t, og akselerasjonen fra 0-100 km/t er beregnet til 2.4 sekunder.

RXC V8 
RXC V8 har også tak og vindu, og er utstyrt med en 3 liters V8-motor som yter 328 kW med turtall som går opp til 10 500. Bilen har avansert aerodynamikk, og 7-trinns sekvensiell girkasse med girskiftere på rattet montert som standard. RXC V8 er oppgitt å akselerere fra 0-100 km/t på 3 sekunder, og har en toppfart på 286 km/h.

RXC Spyder 
RXC Spyder er en variant av RXC V8 uten tak og vindu. Den har samme 3-liters V8-motor som RXC V8.

Se også 
 Liste over racerbaner i Norge
 Shortcar
 Ultima GTR

Referanser 

Bilmerker
Britiske bilprodusenter
Selskaper etablert i 1997